ΓΡΑΠΤΗ ΕΡΩΤΗΣΗ E-2513/98

υποβολή: Gianni Tamino (V) προς την Επιτροπή

(30 Ιουλίου 1998)

Θέμα: Επέκταση του πάρκου ψυχαγωγίας Gardaland (Castelnuovo del Garda, Ιταλία)

Η λίμνη της Garda είναι από τις πλέον ενδιαφέρουσες λιμναίες περιοχές της Ευρώπης για τη φύση της και, κυρίως, για το βοτανικό της πλούτο λόγω του ιδιαίτερου μεσογειακού μικροκλίματος που επικρατεί στην περιοχή, υπό την προστατευτική σκιά των Άλπεων. Αποτελεί επίσης έναν από τους δημοφιλέστερους τόπους προορισμού του εαρινού και θερινού τουρισμού της Κεντρικής Ευρώπης. Κατά το ήμισυ και πλέον του έτους υπόκειται σε έντονη πίεση λόγω των δραστηριοτήτων του ανθρώπου, πίεση η οποία, τις τελευταίες δεκαετίες, έχει τροφοδοτήσει μία αυξανόμενη διαδικασία αστικοποίησης.

Κατά τη διάρκεια του περασμένου Μαρτίου, η Ευρωπαϊκή Τράπεζα Επενδύσεων χορήγησε δάνειο ύψους 31 εκατ. Ecu (60 δισεκ. λίρες Ιταλίας) στην επιχείρηση Gardaland s.p.a. για τη διεύρυνση του πάρκου ψυχαγωγίας Gardaland, που βρίσκεται στο Castelnuovo del Garda (Βερόνα) και που, μόνο κατά το 1997, προσήλκυσε 2,7 εκατ. επισκεπτών.

Η οδηγία 85/337/ΕΟΚ(1) για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον, αναφέρει τα πολεοδομικά σχέδια μεταξύ των σχεδίων που θα έπρεπε να υποβάλλονται σε εκτίμηση περιβαλλοντικών επιπτώσεων με απόφαση του κράτους μέλους (παράρτημα ΙΙ), ενώ η μεταγενέστερη οδηγία 97/11/ΕΚ(2) για την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον αναφέρει ρητά τα θεματικά πάρκα.

Έχει η Επιτροπή λάβει μέτρα για να εξασφαλίσει την επαρκή εκτίμηση των περιβαλλοντικών επιπτώσεων που θα μπορούσε να έχει η επέκταση του πάρκου Gardaland; Με ποιόν τρόπο θα ληφθούν υπόψη οι επιπτώσεις που θα έχουν στο λιμναίο περιβάλλον οι δημογραφικές πιέσεις και οι πιέσεις για περαιτέρω αστικοποίηση των οχθών της λίμνης, που θα είναι το αναπόφευκτο αποτέλεσμα της επέκτασης της Gardaland; Έχουν ληφθεί μέτρα για την προώθηση συμβατών με το περιβάλλον τουριστικοπολιτιστικών δραστηριοτήτων στο εσωτερικό του πάρκου; Μπορεί η Επιτροπή να παρέμβει ώστε οι τοπικές αρχές και οι σύλλογοι για την προώθηση της περιβαλλοντικής και φυσικής κληρονομιάς της περιοχής να συμμετάσχουν στην εκτίμηση του έργου;

Aπάντηση της κας Bjerregaard εξ ονόματος της Επιτροπής

(27 Οκτωβρίου 1998)

Το έργο για τη διεύρυνση και τον εκσυγχρονισμό του υφιστάμενου θεματικού πάρκου Castelnuovo del Garda (γνωστού ως "Gardaland"), που αναφέρει το Αξιότιμο Μέλος του Κοινοβουλίου δεν απαιτεί εκτίμηση των περιβαλλοντικών επιπτώσεων σύμφωνα με την οδηγία 85/337/EΟΚ για την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον. Επιπλέον, παρόλο που το προαναφερθέν έργο υπάγεται στο Παράρτημα ΙΙ της οδηγίας 97/11/EΚ(3) (οδηγία που τροποποιεί την οδηγία 85/337/EΟΚ), δεν μπορεί νομικά να απαιτήσει εκτίμηση του περιβαλλοντικού αντίκτυπου βάσει αυτής της οδηγίας, επειδή η προθεσμία μεταφοράς της οδηγίας στα κράτη μέλη (14 Μαρτίου 1999) δεν έχει ακόμη λήξει και κατά συνέπεια τα κράτη μέλη δεν υποχρεούνται ακόμη να την εφαρμόσουν.

Ωστόσο, επειδή παρεμφερή έργα περιλαμβάνονται στον κατάλογο της προαναφερθείσας οδηγίας, η ΕΤΕπ εκτίμησε τις περιβαλλοντικές επιπτώσεις του κατά την έγκριση του έργου στο πλαίσιο της διαδικασίας χρηματοδότησης.

Η επέκταση του θεματικού πάρκου Gardaland θα πρέπει να ειδωθεί στο περιβαλλοντικό, τουριστικό, πολιτιστικό και κοινωνικό πλαίσιό της. Το Gardaland βρίσκεται στην περιοχή της λίμνης Garda αλλά όχι στις όχθες της. Βρίσκεται σε μία επίπεδη αγροτική περιοχή όπου δεν υπάρχει καθόλου αντίκτυπος στις καλλιέργειες και ο τοπογραφικός αντίκτυπος είναι ελάχιστος. Ο κύριος στόχος του θεματικού πάρκου Gardaland είναι να προσφέρει στους τουρίστες που επισκέπτονται την περιοχή πολλές και ποικίλες φυσικές, πολιτιστικές, εκπαιδευτικές και ψυχαγωγικές δραστηριότητες. Έτσι οι δραστηριότητες του Gardaland παίζουν παθητικό ρόλο στην προσέλκυση τουριστών και στην στήριξη οικονομικών δραστηριοτήτων στον τομέα των υπηρεσιών. Στόχος του πάρκου είναι να διευρυνθούν οι τουριστικές υπηρεσίες που παρέχονται με την αύξηση της οικονομικής προστιθέμενης αξίας και όχι την αύξηση του αριθμού τουριστών κατά την θερινή περίοδο.

Το Gardaland δεν είναι πάρκο ψυχαγωγίας αλλά θεματικό πάρκο που προσφέρει ψυχαγωγικές, εκπαιδευτικές και ερευνητικές δραστηριότητες. Τα θεματικά πάρκα κατατάσσονται στον πολιτιστικό τομέα και αποτελούν πολιτιστικά θέματα παρόλο που ο ορισμός αυτός είναι αμφισβητήσιμος. Η διαχείριση του θεματικού πάρκου Gardaland λαμβάνει ιδιαίτερα υπόψη της τον περιβαλλοντικό παράγοντα. Η επεξεργασία των λυμάτων και των υδάτων υπονόμων πραγματοποιείται σε απόμερη περιοχή με υψηλές προδιαγραφές και η διευθέτηση του χώρου δημιουργεί πραγματική ατμόσφαιρα εθνικού πάρκου εκτός πεδιάδος στο νότιο άκρο της λίμνης.

Οι τοπικές αρχές χώρισαν σε ζώνες και ενέκριναν την επέκταση του Gardaland και κατΌ αυτόν τον τρόπο οι ενδιαφερόμενοι είχαν τις συνήθεις δυνατότητες παρέμβασης.

(1) ΕΕ L 175 της 5.7.1985, σελ. 40.

(2) ΕΕ L 73 της 14.3.1997, σελ. 5.

(3) ΕΕ L 73 της 14.3.1997.